यह शोधपत्र कर्पूरी ठाकुर की राजनीति पर केंद्रित है, जो देश के सबसे प्रभावशाली लोहियावादी समाजवादी नेताओं में से एक थे। समाजवादी नेता बतौर उन्होंने कई राजनीतिक आंदोलनों में भाग लिया और सन 1952 से लेकर 17 फरवरी, 1988 को अपनी मृत्यु तक, वे बिहार विधानसभा के सदस्य रहे। इस दौरान केवल 1977 में वे लोकसभा के लिए चुने गए और कुछ वर्षों के लिए विधायक नहीं रहे। वे एक बार बिहार के उपमुख्यमंत्री और दो बार मुख्यमंत्री रहे। सन 1970 के दिसंबर से लेकर 1971 के जून तक और फिर जून 1977 से लेकर अप्रैल 1979 तक वे राज्य के मुख्यमंत्री रहे। वे केवल एक बार (1984 में लोकसभा) चुनाव हारे। उनकी राजनीति की विवेचना दो हिस्सों में की जा सकती है- एक विधायक और मंत्री बतौर और दूसरी विधायिका से बाहर सामाजिक-राजनीतिक कार्यकर्ता बतौर। परंतु मेरा अध्ययन उनकी राजनीति के उन कुछ पक्षों तक सीमित है, जिनका संबंध मुख्यतः, नीतिगत मुद्दों से है। मैं भाषा, आरक्षण, विकास, रोज़गार और सुरक्षा (उनका सुझाव था कि दलितों और गरीबों को ऊँची जातियों की हिंसा का मुकाबला करने के लिए हथियारों से लैस किया जाना चाहिए) के मुद्दों पर उनकी नीतियों और सोच की विवेचना और अध्ययन इस शोधपत्र में कर रहा हूं। कर्पूरी ठाकुर की राजनीति की विवेचना निम्न कारणों से आवश्यक है :